Folketing
2003-03-25

Bornholm har siden åbningen af Øresundsforbindelsen opnået tidsbesparelser og en større tilgængelighed til det øvrige Danmark. Man kan nu komme til København på ca. 3 timer, hvilket ligestiller rejsetiden fra Bornholm med rejsetiden fra det midtjyske til København. Det har medført en betydelig stigning i antallet af rejsende fra Bornholm til det øvrige Danmark og omvendt. Trods denne vækst kan det konstateres, at antallet af rejsende på København-Rønne-ruten er faldet med ca. 40 pct. siden 1999. Rønne-Ystad-ruten har haft en stigning på 70 pct. i samme tidsrum. Trafikmønsteret i dag er, at 85 pct. bruger Rønne-Ystad, mens 15 pct. anvender Københavnsruten med stadig faldende tendens. I 2002 blev der indsat en godsrute mellem Rønne og Køge på forsøgsbasis, en rute, der var efterspurgt af det bornholmske erhvervsliv. Efter 3 måneder havde denne rute overtaget over halvdelen af godsmængden til og fra Bornholm, hvorefter der var god mening i at gøre denne rute permanent.